Die goeies en die slegtes (Johannes 3:1-7 en 4:7-19) - Brooklyn-Gemeente
Die goeies en die slegtes (Johannes 3:1-7 en 4:7-19)
Ons lees in Johannes 3 en 4 van twee mense wat Jesus ontmoet. Die een is 'n belangrike godsdienstige leier en die ander een 'n vrou wat deur die samelewing verstoot word.
Die slegte vrou
Hierdie verhaal skets vir ons 'n prentjie van 'n vrou wat deur die mense gesien word as 'n regte sondaar. Jesus reis deur Samaria om met haar te gesels. Die gesprek wat ons Here met hierdie vrou voer, is merkwaardig juis omdat Jesus die een is wat die gesprek begin. Luister bietjie hoe geskok is sy wanneer sy sê: "Hoe vra jy, wat 'n Jood is, vir my, 'n Samaritaanse vrou, water om te drink?" Jesus oorbrug aspris elke kulturele en sosiale grens van die dag om haar te bereik.
Verder maak die inhoud van die gesprek dit 'n merkwaardige gesprek. Hy antwoord haar: "As jy geweet het wat God gee, en wie dit is wat vir jou sê: 'Gee My 'n bietjie water om te drink, sou jy Hom gevra het, en Hy sou vir jou lewende water gegee het'." Jesus verduidelik vir haar dat Hy oor iets beskik wat sy so nodig het soos wat 'n mens water nodig het. Hy sê: "... maar wie van die water gedrink het wat Ek hom sal gee, sal in alle ewigheid nooit dors kry nie." Jesus beskik oor die water wat ons die ewige lewe gee en ons volkome bevredig.
Die goeie man
In die ander verhaal lees ons hoe Nikodemus begin deur te sê: "Rabbi, ons weet dat u 'n leermeester is wat van God af gekom het, want niemand kan hierdie wondertekens doen wat u doen, as God nie by Hom is nie." Daarop sê Jesus vir hom: "Dit verseker Ek jou: As iemand nie opnuut gebore word nie, kan hy die koninkryk van God nie sien nie." 'n Mens kan jou indink dat Nikodemus met sy Joodse agtergrond bietjie geaffronteerd moes wees met Jesus se woorde. Vir hom het alles gegaan oor verdienste en nou sê Jesus hy kan nie sy verlossing verdien nie.
Die punt wat albei verhale maak, is dat die Samaritaanse vrou en Nikodemus albei afhanklik is van God se genade. Albei is sondaars voor God en afhanklik van die Here om aan hulle die ewige lewe te gee. Die koninkryk is 'n geskenk van God. Die rede hoekom ons hierdie geskenk kan ontvang, is omdat Jesus bereid was om dors te word en te sterf, sodat ons weer gebore kan word en elke dag van sy lewende water kan drink. Aan die kruis waar Hy die straf vir ons skuld gedra het, was Hy immers afgesny van die bron van die lewende water. Hy het gesterf sodat ons kan leef. Mag ons hierdie genade wat God aan ons skenk begryp en mag dit ons hele lewe verander.